𑐩𑐵𑐫𑐵 𑐮𑐶𑐥𑐶

𑐩𑐵𑐫𑐵 𑐮𑐶𑐥𑐶 𑐋𑐟𑐶𑐴𑐵𑐳𑐶𑐎 𑐬𑐸𑐥𑑄 𑐩𑐾𑐳𑑀𑐀𑐩𑐾𑐬𑐶𑐎𑐵𑐫𑐵 𑐩𑐵𑐫𑐵 𑐳𑐨𑑂𑐫𑐟𑐵𑐫𑐵 𑐩𑐹𑐮 𑐮𑐾𑐏𑐣 𑐥𑑂𑐬𑐞𑐵𑐮𑐷 𑐏। 𑐠𑑂𑐰 𑐮𑐶𑐥𑐶 𑐀𑐣𑑂𑐫 𑐩𑐾𑐳𑑀𑐀𑐩𑐾𑐬𑐶𑐎𑐣 𑐮𑐶𑐥𑐶𑐟 𑐠𑐾𑑄 𑐴𑐾 𑐮𑑀𑐥 𑐖𑐸𑐫𑐵 𑐰𑐣। 𑐰𑐬𑑂𑐟𑐩𑐵𑐣𑐫𑑂 𑐢𑐵𑑅𑐳𑐵 𑐠𑐸𑐎𑐶𑐫𑐵 𑐀𑐢𑐶𑐎𑐵𑑄𑐱 𑐁𑐏𑑅 𑐰𑐶𑐖𑑂𑐘𑐟𑐾𑐐𑐸 𑐱𑑀𑐢𑐫𑐵 𑐮𑐶𑐔𑑂𑐰𑑅𑐫𑐵 𑐎𑐠𑑄 𑐴𑐵𑐣𑑄 𑐧𑑂𑐰𑐣𑐾𑐦𑐹𑐐𑐸 𑐡𑐸। 𑐐𑑂𑐰𑐵𑐚𑐾𑐩𑐵𑐮𑐵𑐫𑐵 𑐳𑐵𑐣 𑐧𑐵𑐬𑑂𑐚𑑀𑐮𑑀𑐫𑑂 𑐩𑐵𑐫𑐵𑐫𑐵 𑐃𑐳𑐵𑐥𑐹𑐬𑑂𑐰 𑑓𑐐𑐸 𑐱𑐟𑐵𑐧𑑂𑐡𑐷𑐂 𑐡𑐎𑐮𑐫𑑂 𑐣𑑂𑐴𑐵𑐥𑐵𑑄𑐐𑐸 𑐱𑐶𑐮𑐵𑐮𑐾𑐏 𑐮𑐸𑐫𑐵𑐰𑑅𑐐𑐸 𑐡𑐸। 𑑑𑑖𑐐𑐸 𑐰 𑑑𑑗𑐐𑐸 𑐱𑐟𑐵𑐧𑑂𑐡𑐷𑐂 𑐳𑑂𑐥𑐾𑐣𑐶𑐱𑐟𑐾𑐳𑑄 𑐩𑐵𑐫𑐵𑐟𑐾𑐟 𑐟𑑂𑐫𑐵𑐎𑐾 𑐩𑐦𑐸𑐟𑐮𑐾 𑐩𑐾𑐳𑑀𑐀𑐩𑐾𑐬𑐶𑐎𑐵𑐫𑑂 𑐡𑐎𑑂𑐰𑑄 𑐠𑐵𑐳𑐫𑑂 𑐩𑐵𑐫𑐵 𑐔𑑂𑐰𑐳𑐸 𑐣𑐶𑐬𑐣𑑂𑐟𑐬 𑐕𑑂𑐫𑐾𑐮𑐾𑐖𑑂𑐫𑐵𑐫𑑂 𑐡𑐫𑐵𑐔𑑂𑐰𑐣। 𑐳𑑂𑐥𑐾𑐣𑐷 𑐄𑐥𑐣𑐶𑐰𑐾𑐱𑐎𑐵𑐮𑐫𑑂 𑐠𑑂𑐰 𑐮𑐶𑐥𑐶𑐫𑐵 𑐔𑐬𑐩 𑐡𑐩𑐣 𑐰 𑐮𑐶𑐥𑐵 𑐮𑑀𑐥 𑐖𑐸𑐮। 𑐁𑐢𑐸𑐣𑐶𑐎 𑐩𑐵𑐫𑐵 𑐨𑐵𑐲𑐵𑐟 𑐩𑐵𑐫𑐵 𑐮𑐶𑐥𑐶 𑐳𑑂𑐰𑐫𑐵 𑐣𑑄 𑐮𑑂𑐫𑐵𑐚𑐶𑐣 𑐮𑐶𑐥𑐶 𑐕𑑂𑐫𑐾𑐮𑐵 𑐔𑑂𑐰𑐫𑐾𑐐𑐸 𑐫𑐵। 𑐟𑐬 𑐮𑐶𑐥𑐵𑑄𑐐𑐸 𑐂𑐮𑐫𑑂 𑐩𑐵𑐫𑐵 𑐮𑐶𑐥𑐶𑐫𑐵 𑐥𑐸𑐣𑐬𑐸𑐟𑑂𑐠𑐵𑐣𑐫𑐵 𑐎𑐸𑐟𑑅 𑐖𑐹𑐐𑐸 𑐡𑐸।

𑐩𑐵𑐫𑐵 𑐮𑐶𑐥𑐶𑐂 𑐳𑐶𑐮𑐾𑐧𑐶𑐎 𑐐𑑂𑐮𑐶𑐦𑐫𑐵𑐟 𑐮𑑀𑐐𑑀𑐐𑑂𑐬𑐵𑐩 𑐣𑐵𑐥𑑄 𑐕𑑂𑐫𑐾𑐮𑐶𑐐𑐸 𑐫𑐵। 𑐠𑑂𑐰 𑐎𑐠𑑄, 𑐠𑑂𑐰 𑐮𑐶𑐥𑐶 𑐁𑐢𑐸𑐣𑐶𑐎 𑐖𑐵𑐥𑐵𑐣𑐷 𑐮𑐶𑐥𑐶 𑐣𑐵𑐥 𑐕𑐸𑑄 𑐨𑐔𑐵 𑐖𑑂𑐰𑑅𑐮𑐵𑑅। 𑐩𑐵𑐫𑐵 𑐔𑑂𑐰𑐳𑐸𑐫𑐵𑐟 𑑑𑑘𑐐𑐸 𑐰 𑑑𑑙𑐐𑐸 𑐱𑐟𑐵𑐧𑑂𑐡𑐷𑐫𑐵 𑐥𑑂𑐬𑐵𑐬𑐩𑑂𑐨𑐶𑐎 𑐫𑐸𑐬𑑀𑐥𑐾𑐮𑐷 𑐀𑐣𑑂𑐰𑐾𑐲𑐎𑐟𑐾𑐳𑑄 𑐎𑐶𑐥𑐵𑐮𑐶𑐥𑐶 𑐢𑐵𑑅𑐐𑐸 𑐏 𑐐𑐸𑐎𑐶𑐮𑐶𑑄 𑐠𑐸𑐎𑐶𑐫𑐵 𑐳𑐵𑐩𑐵𑐣𑑂𑐫 𑐬𑐸𑐥𑑄 𑐠𑑂𑐰 𑐮𑐶𑐥𑐶𑐫𑐵𑐟 𑐩𑐶𑐳𑑂𑐬𑐫𑐵 𑐎𑐶𑐥𑐵𑐮𑐶𑐥𑐶 𑐣𑐵𑐥 𑐳𑑂𑐰𑐵𑐂𑐐𑐸 𑐫𑐵। 𑐫𑐡𑑂𑐫𑐥𑐶 𑐠𑑂𑐰 𑐣𑐶𑐐𑐸 𑐮𑐶𑐥𑐶𑐫𑐵 𑐕𑐸𑑄 𑐳𑑂𑐰𑐵𑐥𑐹 𑐩𑐡𑐸।

𑐨𑐵𑐫𑑂
𑐩𑐵𑐫𑐵𑐟𑐾𑐐𑐸 𑐳𑐦𑐹 𑐰𑐵 𑐎𑑀𑐜𑐶𑐎𑑂𑐳 𑐰 𑐩𑐾𑐩𑐾𑐐𑐸 𑐱𑐵𑐳𑑂𑐟𑑂𑐬𑐷𑐫 𑐐𑑂𑐬𑐣𑑂𑐠𑐟 𑐮𑐾𑐏𑐣𑐡𑐵𑐳𑐟𑐾𑐳𑑄 𑐔𑑂𑐰𑑅𑐐𑐸 𑐥𑑂𑐬𑐩𑐵𑐞 𑐡𑐸। 𑐠𑐠𑐾 𑐔𑑂𑐰𑐿𑐥𑐶𑑄 𑐩𑐣𑐹𑐟 𑐳𑐵𑐩𑐵𑐣𑑂𑐫 𑐎𑐠𑑄 𑐩𑐵𑐫𑐵 𑐥𑐸𑐬𑑀𑐴𑐶𑐟𑐫𑐵 𑐠𑑅𑐠𑐶𑐟𑐶 𑐖𑐸𑐂। 𑐁𑐥𑐵𑐮𑑄 𑐂𑐩𑐶𑐳𑑄 𑐱𑐵𑐳𑑂𑐟𑑂𑐬𑐷𑐫 𑐩𑐵𑐫𑐵 𑐨𑐵𑐳𑐫𑑂 (𑐰𑐬𑑂𑐟𑐩𑐵𑐣𑐫𑑂 𑐮𑑀𑐥 𑐖𑐸𑐂 𑐢𑐸𑑄𑐎𑐹𑐐𑐸 𑐔𑑀𑐮𑑂𑐟𑐶𑐫𑐵 Chʼoltiʼ 𑐨𑐵𑐫𑑂) 𑐔𑑂𑐰𑐿𑐐𑐸 𑐫𑐵। 𑐠𑑂𑐰 𑐳𑐩𑑂𑐨𑐰 𑐡𑐸 𑐎𑐶 𑐩𑐵𑐫𑐵 𑐎𑐹𑐮𑐷𑐣 𑐰𑐬𑑂𑐐𑑄 𑐠𑑂𑐰 𑐨𑐵𑐲𑐵𑐫𑐵𑐟 𑐳𑐎𑐮 𑐩𑐵𑐫𑐵 𑐨𑐵𑐲𑐷 𑐎𑑂𑐲𑐾𑐟𑑂𑐬𑐫𑑂 𑐮𑐶𑑄𑐐𑐸𑐁 𑐦𑑂𑐬𑐵𑐣𑑂𑐎𑐵𑐫𑐵 𑐬𑐸𑐥𑐫𑑂 𑐮𑑂𑐴𑐵𑐂𑐐𑐸 𑐖𑐸𑐂𑐦𑐸। 𑐩𑐵𑐫𑐵 𑐐𑑂𑐬𑐣𑑂𑐠𑐟 𑐥𑐾𑐟𑐾𑐣 𑐰 𑐫𑐸𑐎𑐵𑐟𑐵𑐣𑐫𑐵 𑐩𑐾𑐩𑐾𑐐𑐸 𑐩𑐵𑐫𑐵 𑐨𑐵𑐲𑐵𑐫𑑂 𑐣𑑄 𑐔𑑂𑐰𑐫𑐵𑐟𑑅𑐐𑐸 𑐏𑐣𑐾𑐡𑐸, 𑐰𑐶𑐱𑐾𑐲 𑐫𑐵𑐣𑐵𑑅 𑐫𑐸𑐎𑐵𑐟𑐾𑐎 𑐨𑐵𑐳𑐫𑑂। 𑐠𑑂𑐰 𑐮𑐶𑐥𑐶 𑐐𑐧𑐮𑐾𑑄 𑐐𑐧𑐮𑐾𑑄 𑐐𑑂𑐰𑐵𑐟𑐾𑐩𑐵𑐮𑐵 𑐥𑐛𑐵𑐬𑐫𑐵 𑐩𑐵𑐫𑐵 𑐨𑐵𑐲𑐵 𑐔𑑂𑐰𑐫𑐾𑐟 𑐕𑑂𑐫𑑅𑐐𑐸 𑐖𑐸𑐂𑐦𑐸 𑐢𑐂𑐐𑐸 𑐕𑐸𑑄 𑐥𑑂𑐬𑐩𑐵𑐞 𑐣𑑄 𑐡𑐸। 𑐀𑐠𑐾 𑐩𑐾𑐩𑐾𑐐𑐸 𑐨𑐵𑐳𑐫𑑂 𑐔𑑂𑐰𑐫𑐵𑐟𑑅𑐐𑐸 𑐖𑐹𑐳𑐵𑑄 𑐠𑑂𑐰 𑐨𑐵𑐲𑐵 𑐔𑑀𑐮𑑂𑐟𑐶𑐫𑐵 𑐔𑑂𑐰𑐂𑐥𑐶𑑄𑐳𑑄 𑐔𑑂𑐰𑑅𑐐𑐸 𑐖𑐸𑐂𑐦𑐹𑐐𑐸 𑐀𑐣𑐸𑐩𑐵𑐣 𑐡𑐸।

𑐳𑑂𑐰𑐫𑐵𑐡𑐶𑐳𑑃
 𑐮𑐶𑐥𑐶
 𑐩𑐵𑐫𑐵 𑐮𑐴𑐣𑐵

पुचः:𑐩𑐵𑐫𑐵 𑐮𑐴𑐣𑐵
पुचः: 𑐮𑐶𑐥𑐶